Psigiatriese pasiënt sterf na rusieŉ Psigiatriese pasiënt is Donderdagoggend in Fort Beaufort dood nadat daar glo ŉ geveg tussen hom en ŉ ander pasiënt uitgebreek het. ŉ Woordvoerder van die Oos-Kaapse departement van gesondheid, Sizwe Kupelo, sê die geveg het vroeg Donderdagoggend by die Tower psigiatriese hospitaal uitgebreek. Hy sê die twee mans het geargumenteer en mekaar begin skop en slaan. Een van die pasiënte het kopbeserings opgedoen en is dood terwyl daar gepoog is om hom na ŉ ander afdeling te neem vir behandeling. Kupelo sê hoewel daar al voorheen gevegte uitgebreek het, is dit die eerste keer wat iemand oorlede is. “Ons is geskok en sal die voorval ondersoek.” Die ander pasiënt sal na die Fort England-hospitaal in Grahamstad oorgeplaas word waar strenger veiligheidsmaatreëls geld.